**Beszámoló a Magyar Infektológiai és Klinikai Mikrobiológiai Társaság XXXVIII. Szakdolgozói Vándorgyűléséről**

*Debrecen, 2019. május 17-18.*

Befejeződött a Magyar Infektológiai és Klinikai Mikrobiológiai Társaság XXXVIII. Szakdolgozói Vándorgyűlése, melyet a Debreceni Egyetem Kenézy Gyula Egyetemi Kórház Infektológiai Intézete, ill. a DE ÁOK Infektológiai Kihelyezett Tanszéke rendezett, 2019. május 17-18-a között.

A Vándorgyűlésről készült beszámoló a kapcsolódó dokumentumban olvasható.

A Magyar Infektológiai és Klinikai Mikrobiológiai Társaság Szakdolgozóinak XXXVIII. Vándorgyűlését a Debreceni Egyetem Kenézy Gyula Egyetemi Kórház Infektológiai Intézete, ill. a DE ÁOK Infektológiai Kihelyezett Tanszéke rendezett, 2019. május 17-18-a között.

Május 17-én, pénteken 14 óra körül a résztvevők nagy többsége megérkezett a debreceni Grand Hotel Aranybika szállodába. Összesen 130 fő, többségében szakdolgozó regisztrált a tudományos rendezvényre. Több orvoskolléga kísérte el szakdolgozikat a konferenciára.

A zökkenőmentes, udvarias regisztrálás után, 14 óra után, rövid sétát követően, nagyszerű időben Debrecen egyik nevezetességét látogattuk meg; a Déri Múzeumban kiállított világhírű Munkácsy-trilógiát (Ecce homo, Krisztus Pilátus előtt, Golgota). Munkácsy ezzel a trilógiával fejezte ki a keresztény Európához való tartozásunkat. A festményekről való tudnivalókat látványos fényhatások kísérték.

Elsétáltunk a Debreceni református Kollégium Múzeuma és Nagykönyvtára mellett.

Megtekintettük a deberceni református nagytemplom szomszédságában a debreceni líciumfát (közönséges ördögcérna), mely több szempontból is különleges. Egyrészt botanikai ritkaság, mivel a közönséges ördögcérna példányai általában cserjeméretűvé nőnek meg és csak nagyon ritkán érik el a fatermetet. Másrészt nagyon öreg: vannak, akik korát közel 200 évesre becsülik.

Ezt követően ellátogattunk hazánk egyik legszebb terére, a Kossuth térre. Itt található a Kossuth Lajos emlékére emelt szoborkompozíció, a 180 000 darab velencei üvegmozaik-darabból kirakott városcímer, a Millenniumi zenélő szökőkút és az eklektikus stílusban épült Aranybika Hotel, szállásunk is. A szökőkút dísze a magyarok bejövetelét ábrázoló Honfoglalás című kép, valamint a főnixmadár, amely a város újjászületésének jelképe. A tér számos szabadtéri rendezvénynek ad otthont egész évben, nyáron itt zajlik többek között a Debreceni Virágkarnevál. Vándorgyűlésünkkel egyidőben zajlott a Magyar Református Egység Napja Találkozó, abból az alkalomból, hogy 10 éve egyesült újra a Magyar Református Egyház a Kárpát-medencében.

Elsétáltunk a mára megszűnt Kölcsey Ferenc Református Tanítóképző Főiskola mellett. Megtudtuk, hogy a jogutód 2011-től a Debbreceni Református Hittudományi Egyetem.

A délutáni kulturális programot az Óbester Hotel kertjében zártuk, ahol a Vándorgyűlés résztvevőit látták vendégül házigazdáink a Nővérek, élükön Komáromi Erzsébet intézetvezető főnővér, Holhósné Kunkli Valéria részlegvezető főnővér és Ócsai Gabriella főnővér, ápolók és az Intézet orvosai, élükön dr. Várkonyi István tanár úr és Jancsik Viktor főorvos úr. Finom pogácsákat, süteményeket, különböző italféleségeket és üdítőket kínáltak az élménytől megfáradt vendégeknek.

Kisebb pihenő után, 19:30 órakor házigazdánk, dr. Várkonyi István tanár úr és munkatársai fogadást adtak számunkra a Hotelben. Meglepetésként ifjúsági néptáncegyüttes adott elő fergeteges műsort, továbbá klasszikus táncműsor és klasszikus táncdalok, illetve modern dalok hangzottak el ismert előadók által. Az ízletes és bőséges vacsorát követően késő éjszakába nyúló zene, tánc következett.

A Vándogyűlés tudományos programjára másnap, május 18-án, szombaton került sor.

A résztvevőket dr. Várkonyi István a Debreceni Egyetem Kenézy Gyula Egyetemi Kórház Infektológiai Intézetének intézevezető főorvosa és dr. Schneider Ferenc főorvos Úr, a Magyar Infektológiai és Klinikai Mikrobiológiai Társaság főtitkára köszöntötte és nyitotta meg a Kongresszust.

A tudományos program 15 előadását két részletben bonyolították le, 2-2 üléselnök vezetésével. Az előadóknak 7 perc állt rendelkezésükre. Az időkorlátot az előadók fegyelmezetten betartották.

*Májlinger Attiláné (Pécs) és mtsai* munkájából a vénás droghasználók HCV (HBV, HIV) szűrésének a fontossága emelendő ki. A pécsi droghasználók HCV szeroprevalenciája jelentős (67%). Eddig 103 beteget kezeltek, ill. kezelnek DAA alkalmazásával. Eddig 58%-os a gyógyulási arány, összesen 20%-ban nem fejezték be a kezelést, complience hiányában.

*Becze Zoltánné (Szekszárd)* a HEV fertőzést, mint tettestársat említette. Az előadó két beteg kórtörténetét mutatta be. Egyik betegüket (40 éves ffi) elvesztették az acut HEV infekció kiváltotta májelégtelenség következtében. A betegnek májcirrhosisa decompenzálódott. Kiemelte a HEV infekció magas halálozási arányát várandósokban, idült májbetegekben, károsodott immunológiai státusú betegekben.

*Babarné Szabó Emese (Miskolc)* HIV betegeik gondozási feladatairól számolt be a miskolci HIV decentrumból. Kiemelte a rugalmas rendelési idő fontosságát, a minták László Kórházba szállításának precíz és gyors megszervezését, a Bőr- és Nemibeteg Ambulanciával való jó kapcsolattartást, az azonnali gyógyszerfelírási lehetőséget, a tűszúrásos balesetek azonnali kezelési rendelkezésre állást (gyógyszer depot).

*Tóth Andrea (Debrecen)* előadásának a címe: Ki a veszélyeztetett? A szépen felépített előadásból kitűnt, hogy az egészségügyben dolgozó, betegellátásban résztvevő minden kolléga lehet veszélyeztetett. Ezért fegyelmezetten be kell tartani az infekció kontroll szabályait. Rendszeresen részt kell venni az eü. dolgozók szűrővizsgálatain, eü. ellátás során fellépő baleset esetén szakszerű kivizsgálást kell végezni az Eljárási protokollban foglaltak alapján.

*Kirizs Renáta és Gerencsér Éva (Szombathely)* humoros, fotókkal dokumentált pillanatokat mutattak be az Ápolás szép fejezeteiből.

*Mészáros Andrea (Szeged)* a *Clostridium difficile* okozta enterocolitis és annak széklettranszplantációval történő kezeléséről tartott nívós előadást. Ismertette az indikációt, a donor szűrés menetét, az ellenjavallatokat és a transzplantáció kivitelezésének lépeseit.

*Csóka-Laczik Laura (Miskolc)* az Infektológiai Osztály családközpontú ellátás főbb ismérveit, követlményeit mutatta be. Ma még nem minden gyermekellátó osztály felel meg az Eü. törvényben foglaltaknak, gyakori az infrastrukturális hiány. Ugyanakkor az ápolóink találékonysága, szervezőképessége rendkívüli.

*Hamucska György (Győr)* egy pneumococcus okozta recidiváló purulens meningitisben szenvedő, 15 hetes gravida nőbeteg esetét ismertette. Sajnos a magzatot elvesztették. Tanulságként levonta, hogy fontos a társszakmákkal történő szoros és jó együttműködés. Megjegyzendő az alulfinanszírozás kérdése.

*Gyökérné Lakataos Katalin (Eger)* előadásában a nosocomiális húgyúti fertőzések kialakulásának a megelőzésére irányuló intézkedésekről beszélt. Sajnos a technika közbeszólt és a diákat nem tudta levetíteni az előadó, de ennek ellenére kiválóan összeszedett, jó előadást hallhattunk. Intézetbe jövetelkor a katétert viselők esetében surveillance vizsgálatokat végeznek. Tanácsolta, hogy összeállított katéter-szett legyen az osztályokon. Lényeges a napi infekció kontroll dokumentáció vezetése. Ha lehetséges mihamarabb távolítsuk el az ÁK-t.

*Szemán Edina (Miskolc)* A Nyugat-Nílusi láz betegségről számolt be. 2018 augusztusáig 10, szerológialag igazolt WNF beteget kezeltek osztályukon. A klinikai kép és a diagnosztika került ismertetésre.

*Sebestyénné Szapács Judit (Zalaegerszeg)* Wegener-betegségben szenvedő beteg kálváriáját, ápolásának és kezelésének nehézségeit ismertette.

*Murányi Ilona (Székesfehérvár)* 3 maláriás beteg esetét ismertette. Fontos volt a betegek utazási szokásait, származását megismerni. A klinikai kép, fizikális vizsgálat és a gyors kenetvizsgálat, mikrobiológiai tesztek biztosították a diagnózis gyors megállapítását és a megfelelő kezelést. Felhívta a figyelmet a malária chemprofilaxis fontosságára.

*Lángné Kiss Ildikó és Németh Viktória Evelin (Budapest, DPC)* előadásában a gyors molekuláris tesztek helyéről számoltak be a mikrobiológiai gyakorlatban. Szó volt a Mycobacterium, H. pylori, Pneumcystis jirovecii PCR tesztről, a Multiplex PCR-ról, a Gasztrointesztinális Panelről, valamint a Meningitis/Encephalitis Pnelről is.

*Szalai Mária (Debrecen)* a Nyugat nílusi lázról tartott kitűnő előadást. 2018-ban Osztályukon 28 igazolt WNF beteget kezeltek. 12 esetben volt súlyos a klinikai kép (encephalitis). Egy idős (89 éves ffi) beteget vesztettek el. Az éghajlatváltozás kapcsán a vektorok száma, aktivitása növekszik. Az egyéni hatékony védekezés nagyon fontos.

*Ócsai Gabriella és Kun Dániel (Debrecen)* az eü. intézmények steril levegő ellátásának a kihívásairól tartottak élvezetes előadást.

Mindkét blokkban hozzászólások színesítették a konferenciát.

A szervezők átadták a szakmai zsűri által odaítélt „legjobb 3 előadás” díját.

Idén első díjazott lett: *Hamucska György (Győr)”Minden egy pofonnal kezdődött…”*című alőadása, 2. helyezést Murányi Ilona (Székesfehérvár) kapott, előadásának címe: „Messziről jött „ajándék”, míg a 3. helyezett Szemán Ildikó (Miskolc) lett, előadásának címe: Nyugat-Nílustól Közép-Európáig.

Ezt követően dr. Rókusz László elnök megköszönte az előadók felkészültségét, a mentorok segítő munkáját, a szponzorok segítségét.

A Vándorgyűlés záró eseménye a szalagokkal díszített Vándorbot átadása volt a 2020. év tudományos konferencia rendezőjének, a BAZ Megyei Kórház Infektológiai Osztályának vezető ápolójának, Csóka-Laczik Laura főnővérnek.

A Vándorgyűlést jó feltételek között, baráti hangulatban rendezték meg, amiért Társaságunk elnöksége köszönetét fejezi ki az Infektológiai Intézet minden munkatársának.

Rókusz László